b'\n_START_ARTICLE_\nJuozas Domarkas\n_START_SECTION_\nBiografija\n_START_PARAGRAPH_\nBroliai Eligijus Domarkas, Stasys Domarkas. 1955\xe2\x80\x931960 m. studijavo Lietuvos konservatorijoje, J. Jasenkos klarneto klas\xc4\x97je. 1965 m. baig\xc4\x97 Leningrado konservatorij\xc4\x85, I. Musino dirigavimo klas\xc4\x99. 1963 m. Maskvoje sta\xc5\xbeavo pas pranc\xc5\xabz\xc5\xb3 dirigent\xc4\x85 I. Markevi\xc4\x8di\xc5\xb3._NEWLINE_Nuo 1964 m. Lietuvos nacionalinio simfoninio orkestro meno vadovas ir vyr. dirigentas. Nuo 1968 m. dar Lietuvos muzikos akademijos d\xc4\x97stytojas, 1972\xe2\x80\x931991 m. student\xc5\xb3 simfoninio orkestro vadovas, nuo 1995 m. Dirigavimo katedros ved\xc4\x97jas. Nuo 1995 m. profesorius.\n_START_SECTION_\nMuzikin\xc4\x97 veikla\n_START_PARAGRAPH_\n1988\xe2\x80\x931991 m. dirigavo Baltijos akademijos jaunimo simfoniniam orkestrui. Nuo 1975 m. su Lietuvos nacionaliniu simfoniniu orkestru prad\xc4\x97jo rengti jaun\xc5\xb3j\xc5\xb3 Lietuvos atlik\xc4\x97j\xc5\xb3 koncertus (v\xc4\x97liau festivalis \xe2\x80\x9eAt\xc5\xbealynas\xe2\x80\x9c). Su Lietuvos nacionaliniu simfoniniu orkestru dalyvavo tarptautiniuose festivaliuose, tarp j\xc5\xb3 \xe2\x80\x93 \xe2\x80\x9eMaskvos \xc5\xbevaig\xc5\xbed\xc4\x97s\xe2\x80\x9c, \xe2\x80\x9eRus\xc5\xb3 \xc5\xbeiema\xe2\x80\x9c, \xe2\x80\x9eVar\xc5\xa1uvos ruduo\xe2\x80\x9c, \xe2\x80\x9ePrahos pavasaris\xe2\x80\x9c, gastroliavo Europoje, Japonijoje._NEWLINE_Dirigavo Rusijos, Lenkijos, Latvijos, \xc4\x8cekijos, Vokietijos, Estijos, Venesuelos, Turkijos, Suomijos ir kt. \xc5\xa1ali\xc5\xb3 orkestrams. 1991 m. ir 1995 m. IV ir V tarpt. G. Fitelbergo dirigent\xc5\xb3 konkurso Katovicuose (Lenkija), 1993 m. ir 1996 m. I ir II tarptautini\xc5\xb3 Sergejaus Prokofjevo dirigent\xc5\xb3 konkurso Sankt Peterburge (Rusija) \xc5\xbeiuri narys, 1999 m. tarptautinio M. K. \xc4\x8ciurlionio konkurso tarybos narys._NEWLINE_I\xc5\xa1ugd\xc4\x97 savit\xc4\x85 interpretacijos brai\xc5\xbe\xc4\x85 turint\xc4\xaf Lietuvos nacionalin\xc4\xaf simfonin\xc4\xaf orkestr\xc4\x85, paj\xc4\x97g\xc5\xb3 interpretuoti vis\xc5\xb3 stili\xc5\xb3 sud\xc4\x97tingiausi\xc4\x85 simfonin\xc4\x99 muzik\xc4\x85. J. Domarko repertuar\xc4\x85 sudaro daug klasikin\xc4\x97s, romantin\xc4\x97s ir \xc5\xa1iuolaikin\xc4\x97s muzikos k\xc5\xabrini\xc5\xb3. Pirmajam atlikimui pareng\xc4\x97 ir dirigavo daugiau, kaip 100 lietuvi\xc5\xb3 kompozitori\xc5\xb3 k\xc5\xabrini\xc5\xb3. Nema\xc5\xbea lietuvi\xc5\xb3 kompozitori\xc5\xb3 jam dedikavo savo k\xc5\xabrinius. Koncertavo su \xc5\xbeymiais pasaulio ir Lietuvos solistais.'